# Llista de quadres de Paul Gauguin

| Entre 1875 i 1877 | 1903 |
| Signatura de Gauguin ||
Paul Gauguin (1848-1903) va pintar sis centenars de quadres. El primer període, fins al 1886 quan va anar a la Bretanya i després a Martinica, es considera d'aprenentatge amb poques obres destacades. El maig de 1900 deia en una carta: «crec que, com a molt, arriben a tres-centes les meves teles d'ençà que vaig començar a pintar; un centenar no compta, ja que corresponen als començaments».

## Catàlegs raonats

El catàleg raonat de referència per l'obra pictòrica de Gauguin és el catàleg de Wildenstein:
    Wildenstein, Georges. (Editors Daniel Wildenstein i Raymond Cogniat). Gauguin. I. Catalogue. París: Les Beaux-Arts, 1964.
Publicat pòstumament amb el nom de Georges Wildenstein (1892-1963), va ser editat per Daniel Wildenstein i Raymond Cogniat, pel que també és conegut com el catàleg de Wildenstein-Cogniat. Inclou 638 obres catalogades, entre olis i aquarel·les, classificades amb un número que s'utilitza de referència. Com que la datació exacte de l'obra de Gauguin és a vegades difícil, el catàleg segueix un ordre cronològic només per anys, i dins de cada any per temes: retrats, figures, paisatges i natures mortes, correlativament. Immediatament va ser objecte d'una polèmica amb l'historiador d'art Douglas Cooper que va qualificar algunes de les obres com a falses o mal atribuïdes, però no va arribar a publicar la seva versió. En la revisió del catàleg feta per Merete Bodelsen, n'assenyala 30 com d'autenticitat dubtosa o pendent de més anàlisis per a confirmar-la, i en proposa 13 que caldria afegir. Bengt Danielsson, per la seva banda, apunta que molts dels títols en el tahitià particular après d'oïda per Gauguin no estan ben interpretats o traduïts.
El 1972, Gabriele Mandel Sugana va publicar el seu catàleg raonat, basat en el Wildenstein-Cogniat, afegint les correccions confirmades per la Fundació Wildenstein, i fent un ordre més cronològic:
    Mandel Sugana, Gabriele. L'opera completa di Gauguin (en italià). Milan: Rizzoli, 1972 (Classici dell'arte vol. 61). OCLC 719183.
Daniel Wildenstein va fer una revisió i ampliació del Wildenstein-Cogniat, publicada el 2001, però només va arribar a publicar el volum corresponent al període fins a l'any 1888.
    Wildenstein, Daniel; Crussard, Sylvie; Heudron, Martine. Gauguin: Premier itinéraire d'un sauvage: Catalogue de l'oeuvre peint (1873-1888) vol. I. París: Wildenstein Institute, 2001. ISBN 88-8118-937-2.

## Llista de quadres

Generalment es consideren cinc etapes en l'obra de l'artista:
* Impressionisme, 1871-1886
* Post-impressionisme, 1886-1891
* Tahití, 1891-1893
* Retorn a França, 1893-1895
* Tahití i Hiva Oa, 1895-1903
La llista es divideix en dos períodes, fins a l'any 1888 i posterior, seguint la divisió feta per Daniel Wildenstein:
* Llista de quadres de Paul Gauguin (1871-1888), amb les obres dels primers anys a París, Normandia i Copenhaguen, les primeres estades a Pont-Aven (Bretanya) i les escapades a Martinica i Arle.
* Llista de quadres de Paul Gauguin (1889-1903), les obres fetes a Le Pouldu (Bretanya), les dues estades a Tahití amb un retorn a França (París i Bretanya) i els darrers anys a Hiva Oa.

## Cronologia

Cronologia de Paul Gauguin relacionada amb la pintura:
* 1872 París, Saint-Cloud
    Treballa a la Borsa i comença a pintar com a aficionat.
    Passa els caps de setmana a Saint-Cloud en l'entorn del col·leccionador d'art Gustave Arosa.
* 1873 París, Saint-Cloud
    Es casa amb la danesa Mette Gad.
* 1874 París
    Pren classes a l'Académie Colarossi junt amb Émile Schuffenecker.
* 1875 París
    Es trasllada al 54 (avui 30) del carrer Chaillot, prop de l'avinguda de Iéna.
* 1876 París
    Presenta un quadre (Paisatge de Viroflay) en la 2a Exposició Impressionista.
    Segueix el mestratge de Camille Pissarro.
* 1877 París
    Es trasllada al carrer Chaillet, districte de Vaugirard.
* 1878 París
* 1879 París, Pontoise
    Passa l'estiu a Pontoise amb Pissarro i Cézanne.
* 1880 París, Pontoise
    Exposa vuit obres en la 5a Exposició Impressionista.
    Passa l'estiu a Pontoise.
* 1881 París, Pontoise
    Exposa nou obres en la 6a Exposició Impressionista destacant Estudi d'un nu.
    Lloga un taller al 8 del carrer Carcel.
    Passa l'estiu a Pontoise.
* 1882 París
    Exposa dotze obres en la 7a Exposició Impressionista.
* 1883 París, Osny
    Deixa la feina per la crisi econòmica i es dedica plenament a la pintura.
    Amb un obscur afer amb revolucionaris espanyols, viatja a Cervera de la Marenda.
    Durant l'estiu, pinta a Osny amb Pissarro.
* 1884 Rouen, Copenhaguen
    S'instal·la al 5, impasse de Malherne, Rouen.
    El novembre es trasllada amb la família a Copenhaguen.
* 1885 Copenhaguen, París, Dieppe
    Exposa en la Societat d'Amics de l'Art de Copenhaguen.
    El juny torna a París deixant la família.
    De juliol a octubre es trasllada a Dieppe (Normandia).
* 1886 París, Pont-Aven
    Presenta 18 teles en la 8a Exposició Impressionista.
    De juny a octubre s'instal·la a Pont-Aven on coneix Charles Laval i Émile Bernard.
    El novembre torna a París i coneix als germans Van Gogh.
* 1887 París, Martinica
    De juny a octubre s'està a Martinica amb Laval.
    De tornada a París coneix Daniel de Monfreid.
* 1888 Pont-Aven, Arle
    El febrer torna a Pont-Aven establint el grup de sintetistes.
    Del 23 d'octubre al 23 de desembre pinta a Arle amb Vincent van Gogh.
* 1889 París, Le Pouldu
    Participa en l'Exposició de Les XX a Brussel·les.
    Organitza amb Schuffenecker l'Exposició del Cafè Volpini.
    El juny, tercera estada a la Bretanya, instal·lant-se a Le Pouldu amb Meyer de Haan.
* 1890 París, Le Pouldu
* 1891 París, Tahití
    El febrer ven a l'Hôtel Drouot 30 quadres per finançar el viatge a Tahití.
    L'abril s'embarca cap a Tahití on hi arriba el junt instal·lant-se a Papeete, Paea i finalment a Mataiea.
* 1892 Tahití
* 1893 Tahití, París
    Torna a París arribant-hi l'agost.
    El novembre exposa 46 obres en la galeria de Paul Durand-Ruel.
* 1894 París, Bretanya
    D'abril a novembre, quarta estada a la Bretanya, entre Pont-Aven i Le Pouldu.
* 1895 París, Tahití
    El febrer, segona subhasta a l'Hôtel Drouot, sense èxit.
    L'abril s'embarca de nou cap a Tahití on hi arriba l'agost i s'instal·la a Punaauia alternant amb Papeete.
* 1896-1900 Tahití
    Intent de suïcidi, el 1898, ingressat en l'hospital de Papeete.
* 1901 Tahití, Hiva Oa
    El setembre es trasllada a Atuona, capital d'Hiva Oa en les illes Marqueses.
* 1902 Hiva Oa
* 1903 Hiva Oa
    Mort el 8 de maig a Atuona.

## Referències

* ↑ Mandel Sugana, Gabriele. La obra pictórica de Gauguin. Barcelona: Planeta, 1988. ISBN 84-320-2863-0. . Citant carta a Emmanuel Bibesco
* 1 2 Bodelsen, Merete «Review: The Wildenstein-Cogniat Gauguin Catalogue» (accés restringit). The Burlington Magazine [Londres], vol. 108, núm. 754, 1-1966. ISSN: 00076287 [Consulta: 7 desembre 2009].
* ↑ Richardson, John. The Sorcerer's Apprentice: Picasso, Provence, and Douglas Cooper (en anglès). Chicago: University of Chicago Press, 2001, p. 37-38. ISBN 9780226712451 [Consulta: 16 maig 2010].
* ↑ Danielsson, Bengt «Gauguin's Tahitian Titles» (accés restringit). The Burlington Magazine [Londres], vol. 109, núm. 769, 4-1967. ISSN: 00076287 [Consulta: 7 desembre 2009].
* ↑ Walther, Ingo F. Paul Gauguin, 1848-1903. Colònia: Benedikt Taschen, 1989. ISBN 3-8228-0218-2.